**A NÉBIH honlapján elérhetők a madárinfluenza kitöréssel kapcsolatos kereskedelmi tudnivalók**

**A Békés megyei madárinfluenza kitörés miatt több EU-n kívüli, ún harmadik ország is megtiltotta az érintett megyéből vagy Magyarországról az élőbaromfi és különböző baromfi termékek exportját. A korlátozásokkal kapcsolatos, folyamatosan frissülő információkról a Nemzeti Élelmiszerlánc-biztonsági Hivatal (NÉBIH) honlapján tájékozódhatnak az érintettek. A NÉBIH ismételten felhívja az állattartók figyelmét az általános járványvédelmi intézkedések betartásának fontosságára. Az általános előírásokat az országos főállatorvos határozata értelmében a baromfiállományok fedett helyen történő etetésével, itatásával és a takarmány zárt tárolásával kell kiegészíteni.**

Múlt pénteken magas patogenitású madárinfluenza vírus jelenlétét igazolta a NÉBIH laboratóriuma egy Békés megyei nagy létszámú pulykát tartó gazdaságban. A Nemzetközi Járványügyi Hivatalhoz (OIE) tett bejelentést követően több EU-n kívüli, ún. harmadik ország jelezte, hogy ideiglenesen megtiltja Magyarországról vagy csak az érintett megyéből az élő baromfi és különböző baromfi termékek kiszállítását. Jelenleg a Dél-Afrikai Köztársaság, Hong-Kong, Izrael és Japán vezetett be korlátozásokat élőbaromfira, keltetőtojásra, illetve baromfihúsra és -húskészítményekre vonatkozóan.

A járványügyi helyzet függvényében a korlátozások változhatnak, enyhülhetnek, ezért a NÉBIH javasolja, hogy az érintettek a szállítások előtt tájékozódjanak az aktuális helyzetről a hivatal folyamatosan frissülő [weboldalán](http://portal.nebih.gov.hu/-/a-hazai-magas-patogenitasu-madarinfluenza-kitoressel-kapcsolatos-kereskedelmi-tudnivalok). Európai Unión belülre valamennyi, korlátozás (védő- vagy megfigyelési körzet) alá nem vont területről lehet baromfit és -termékeket is kiszállítani.

A betegség terjedésének megakadályozása érdekében kulcsfontosságú, hogy az állattartók szigorúan betartsák az általános járványvédelmi szabályokat és jelezzék az állatorvosuknak vagy az állategészségügyi hatóságnak, ha állataikon bármilyen tünetet észlelnek.

A gazdaságok általános járványvédelmi intézkedéseit az országos főállatorvos határozatának értelmében a baromfiállományok fedett helyen történő etetésével, itatásával és a takarmány zárt tárolásával kell kiegészíteni. Ez az intézkedés az egész országra kiterjed.

A betegségről és lehetséges következményeiről további információk olvashatók a [NÉBIH honlapján](http://portal.nebih.gov.hu/-/a-madarinfluenzarol).

2016. november 7.

Nemzeti Élelmiszerlánc-biztonsági Hivatal

Állategészségügyi és Állatvédelmi Igazgatóság